钦定古今图书集成/明伦汇编/闺媛典/第002卷 > 宋尚宫女论语 > 《训男女章第八》
## 钦定古今图书集成/明伦汇编/闺媛典/第002卷 > 宋尚宫女论语 > 《训男女章第八》

大抵人家，皆有男女。年已长成，教之有序，训诲之权，
实专于母。“男入书堂，请延师傅，习学礼义，吟诗作赋，
尊敬师儒，束修酒脯，五盏三杯，莫令虚度。十日一旬，
安排礼数，设席肆筵，施陈樽俎。月夕花朝，游园纵步，
挈榼提壶，主宾相顾。女处闺门，少令出户，唤来便来，
唤去便去，稍有不从，当加叱怒。”朝暮训诲，各勤事务，
“扫地烧香，纫麻缉苎。若在人前，教他礼数。递献茶汤，
从容退步。莫纵娇痴，恐他啼怒。莫纵跳梁，恐他轻侮。
莫纵歌词，恐他淫污。莫纵游行，恐他恶事。堪笑今人，
不能为主，男不知书，听其弄齿，斗闹贪杯，讴歌习舞，
官府不忧，家乡不顾。女不知礼，强梁言语，不识尊卑，
不能针黹，辱及尊亲，有玷父母。如此之人，养猪养鼠。”